**Eötvös Loránd Tudományegyetem Természettudományi Kar**

**Hallgatói Önkormányzat**

**Pályázat a Földrajz- és Földtudományi szakterületi koordinátori tisztségre**



**Csóka Krisztián Földtudomány II. évfolyam**

**Bemutatkozás**Csóka Krisztián vagyok, másodéves földtudomány BSc hallgató geofizika szakirányon. A szakterület közéletében, mint mentor dolgoztam tavaly, illetve 2012 szeptembere óta Földrajz- Földtudományi Intézeti tanácstag is vagyok. A kar külügyi részén is aktívan tevékenykedem, mint külügyi mentor és külügyi csoporttag.

**Motiváció**

Hallgatói jogviszonyom kezdete óta folyamatosan jobban és jobban „lépek be” a közéletbe, s ahogyan bekapcsolódtam annó, és most a Földrajz- és Földtudományi szakterületi koordinátori tisztségre pályázom, a fő bátorítás mindig is szakterület többi tagjától jött.  
Számomra ez azt igazolja, hogy van értelme aktívan tevékenykedni, jól dolgozni, segíteni másokon, s szeretném ezt az elfoglaltságot minél magasabb szinten folytatni, mellyel e koordinátori tisztség különösen kitüntetne.

**Tervek**

A tisztséget legalább évre szeretném vállalni. Ez az időszak teljesen felölelne minden eseményt, ami csak szakterületünk életében történhet, ráadásul a mostani felsőoktatással kapcsolatos történések okán úgy érzem, különösen teljes értékű és sűrű lesz az elkövetkezendő. Terveimet, ötleteimet alább foglalnám össze.

Időszakom alatt egyik fő célom, hogy általában a szakterületünk gondolkodását formálnám a nyitottság, együttműködés felé. E téren sose szenvedtünk nagyobb hiányt, de természetesen mindig van hova fejlődni. Megfelelő feladatkör- és munkaelosztásra van szükség, s ehhez kell valaki kellő önbizalommal és elhatározással. Főleg azt kell megváltoztatni, hogy a noszogatás és kirovás helyett értelmesen, megbeszélésen, mások képességeinek ismeretén alapozva dolgozzunk. Ehhez elsősorban (aktív) ember kell, melyre eztán kitérek.

*Bevonás*

Egy örökké visszatérő pont, melynek jelentősége sose hagy alább. Utánpótlás, márpedig jó és alkalmas utánpótlás kell. S nem csak több társasági arc kell, hanem olyképp tevékeny hallgató is, akit a szakmai, tudományos elfoglaltságok érdeklik jobban. Minél szélesebb repertoárunk van a szakterület közéletében résztvevőkből, minél másabbak s többet tudnak, annál több posztra leszünk képesek alkalmas személyt tenni, s nem kell kényszerdöntéseket hoznunk.  
Meg kell ragadnunk az újakat legelején kezdve, különben kvázi elvesznek utána. Olyan képet kell mutatnunk feléjük, melyben bár benne van a klasszikus jó arc, könnyen elérhető, mindig kész mentor és más segítő, de mindenképp kell komolyságot is tükröznünk. Ehhez részben szűrni kell a mentorokat, másrészt úgy is kell felkészíteni őket.

A szakmai érdemek, lehetőségek véleményem szerint jobb képet nyújtanának, s ezzel elérnénk több embert. Ehhez kapcsolódóan szeretnék ősz folyamán egy olyan előadást rendezni, melyre alapvetően felsőbb évesek beszélnének szakirányról, lehetőségekről, szakmai és tudományos munkáról, kifejezetten gólyáknak.

*Csapatépítés*

Az emberek puszta megléte még elégtelen feltétel. A tavalyi gárda által képviselt vonalat folytatni kívánnám, hogy a főleg mentorokra, képviselőkre alapuló jó csapatmunka fennmaradjon, s egy olyan társaság alakuljon ki, mely nem csak a munkában van együtt, hanem azt élvezik is, s pozitív, vonzó képet mutatnak a gólyáknak. A tagok időbeosztásától függően, ahogy már ebben az évben is tesszük, számos különféle csapatépítő esemény, összejövetelt kívánom, hogy szerveződjön, akár általam, akár bárki által, aki kedvet érez rá.

*Programok*

A korrepetálási rendszer felfuttatása lenne egyik fő feladat, mely tavaly kezdődött s idénre kéne kiforrnia. Tudományos téren, minthogy szakterületünkön itt jelentős részben a Földrajzos Klub a Hallgatókért és a Tudományért Egyesület folytat e terén munkát, melyet mint koordinátor teljes mértékben támogatok s segítenék nekik, bármire is merül fel igény.   
A jó kapcsolat fenntartása alapvető, ezt személyi hálókon keresztül, az egyesület és a szakterület tagjai közötti (mely két halmaz jórészt fedi egymást) ismeretség jó karban tartása, esetleges viták elsimítása által tehetjük meg.  
Az elkövetkező időszakban fog a III. Geográfus Találkozó Budapesten lezajlani, szakterületünk rendezésében. Bár a fő rendezői munka az előző koordinátor égisze alatt fog lezajlani (mint aki szervezését elkezdte), természetesen teljesen vele együttműködve kívánom a rendezvény akadálymentes, sikeres levezetését felügyelni s részt venni benne.

A könnyed téren már most is széles programkínálatunk van, a fő szerepem ezek fenntartása, esetleges gondok gyors elhárítása lenne. Több rendezvény kapcsán is felmerültek kételyek, bizonyos hiányosságok, elégtelenszervezés vagy más okból. Ezeket felülvizsgálnám, hibákat azonosítandó és elhárítandó, hogy a jövőben a jó beszámolók jellemezzenek egy-egy eseményt. Itt is fontos szerepet kap a megfelelő emberek megfelelő helyre kerülése, hogy a bevonás fontosságát hangsúlyozzam.

*Diploma után*

A gólyáknak tartandó tájékoztatón túl kezdeményeznék egy olyan előadássorozatot, melyben már végzett, dolgozó, főleg földtudományi szakos volt hallgatók beszélnének tapasztalataikról (lévén földrajzosoknak már létezik egy e fajta előadásuk). Ehhez olyan ismeretségekre van szükségünk, mely igénybe veszi a szakterület egészét, különös tekintettel az idősebbekre, az ő szociális tőkéjüket felhasználva megkeresni végzetteket.

*Tapasztalatcsere*

Bár mindig be kell vonnunk újakat, a „öregeket” se szabad elhanyagolnunk. Részint tapasztalatuk által, mely rengeteg segíthet bármilyen ügyben, s hogy ne kelljen újra felfedeznünk, kitalálnunk amúgy régen bevált módszereket, részben kapcsolati tőkéjük értékesek számunkra. Itt számítok mind a Földrajzos Klub nyújtotta segítségre (tekintettel arra, hogy nagyszámú idősebb hallgatót ölel fel), mind általában bárkijére, aki hozzá tud adni valamit, tud szólni egy végzett ismerősnek, illetve a szakterületet korábban irányító tagokra. Velük szeretném feleleveníteni a kommunikációt amolyan „újak és régiek” beszélgetések formájában, melyre akár a Szakterületi Bizottságokon, akár azon kívül kerülhetne sor.

*Külügy*

Mint külügyben aktív személy, ez az irányvonal szinte természetes mód merül fel számomra. A létezi csatornák népszerűsítése (főképp a különféle facebook-os oldalak) az egyik kulcs, a másik oldalról az EGEA Budapest entity-vel való jó viszonyunk ápolandó, a szakterület aktívan részt venne a közös munkában. Ennek kapcsán például a Lágymányosi Egyetemi Napok alatt fogadnánk egy másik entity látogatását, de további cserékben, látogatásokban való közreműködésünket is teljes mértékkel támogatni kívánom.

**Egyéb**

Ha nem is a konkrét tervekbe sorolandó, de mindenképp meg szeretném jegyezni, hogy a jelenlegi felsőoktatással kapcsolatban zajló dolgok kapcsán egyértelmű álláspontot kell képviselnünk. Érthető kommunikáció kell, a TTK HÖK és a szakterület(ek) szerepének tisztázása. A köd nehezen múlik, és sok mítosz lengi körbe az átlaghallgatót. A kapocs pedig mi, szakterületi vezetők, aktív személyek vagyunk. Nyitottsággal, átláthatósággal, egy jó csapattal, és azzal a szándékommal, hogy gyakrabban megkeressünk olyanokat, akik ha nem is aktív mindennapi tagok, képesek hozzátenni valamit a szakterülethez, mint ő velük és értük foglalkozóknak annak kell látszódnunk, akik vagyunk, és ne hagyjunk kételyt. A mentorok szerepe elsőrangú, az első benyomás pedig kulcsfontosságú. Meglátásom szerint ez tavaly jó eredménnyel zárult, ebből nem szabad alábbhagynunk.  
  
Jó reklám kell magunknak, és a legjobb az a személyes kapcsolat. Természetesen e mellett ápolnunk kell más csatornákat is, így például az oly domináló facebookos hálózatainkat.

**Zárszó**

Köszönhetően az előző szakterületi koordinátor munkásságának, és vele való együttműködésünknek, pályázatomban nem annyira új dolgokra, mint a meglévők finomítása, gondok átvizsgálása, együttműködésre és személyi kapcsolat jellegű kérdésekre fordítanám a legtöbb figyelmet. Ha ezeket elegyengetjük, létrehozunk egy jó kommunikációt hallgató és szakterületi vezetők között, mely által hallgató és a HÖK között is helyreállítjuk a kapcsolatot.  
  
Célom formálni szakterületünk úgy, hogy hogy jól érezzék itt maguk az emberek, bátran állítsa magáról hogy ő A Szakterület, jó munkát végezzünk mások előnyére. A szakterületek adják a Hallgatói Önkormányzat javát, s a szakterületek maguk a hallgatók és az ő általuk véghezvitt tevékenység. Ha az egyenlet alapját helyrerakjuk, hiszem, hogy a többi is követi majd azt.  
  
Végezetül köszönöm, hogy elolvastad a pályázatomat. Bármilyen kérdést, észrevételt szívesen fogadok személyesen, e-mailben vagy facebookon megkeresve.

Tisztelettel,

2013.02.26  
Budapest

Csóka Krisztián